पाएं अपने शहर की ताज़ा ख़बरें और फ्री ई-पेपरडाउनलोड करें
रांची समेत राज्य के कई हिस्सों में मौसम की करवट ने सोमवार को गर्मी से राहत पहुंचाई। तेज हवा और गरज के साथ हल्की बारिश से मौसम सुहाना हो गया है। तापमान में तीन से चार डिग्री तक की कमी आई है। आने वाले अगले 5 दिनों के दौरान भी मौसम में बदलाव जारी रहने की संभावना व्यक्त की गई है।
मौसम विभाग के अनुसार झारखंड में दक्षिणी पूर्वी हवाओं के कारण मौसम बदलाव होगा। हालांकि दिन के पहले पहर में गर्मी पड़ सकती है। लेकिन उसके बाद आसमान में बादल छाएंगे और तेज हवा और गरज के साथ हल्की बारिश की संभावना बनी रहेगी।
साइक्लोनिक सरकुलेशन का असर
मौसम वैज्ञानिक के अनुसार उत्तर प्रदेश के पश्चिमी भाग से लेकर असम तक एक साइक्लोनिक सर्कुलेशन बना हुआ है। यह बिहार होते हुए गुजर रहा है। दक्षिण पूर्वी हवाओं के कारण झारखंड पर भी इसका असर है। मौसम वैज्ञानिक अभिषेक आनंद ने बताया कि झारखंड में अगले पांच दिनों के दौरान मौसम परिवर्तन का सिलसिला जारी रहेगा। इस दौरान गरज और तेज हवा के साथ बारिश और वज्रपात की घटनाएं भी हो सकती है। इससे भीषण गर्मी से राहत मिलेगी। अधिकतम तापमान में और कमी आ सकती है।
मौसम बदलते ही पावर कट शुरू शहर के कई क्षेत्रों में घंटों बिजली गुल
रांची में दोपहर बाद मौसम में हुए बदलाव के कारण शहर के कई इलाकों में घंटों बिजली गुल रही। इसके कारण होम आइसोलेशन में रहने वाले लोगों को परेशानियों का सामना करना पड़ा। बिजली निगम के अनुसार तेज हवा के कारण कई क्षेत्रों में डालियां तारों पर गिर गईं। इस कारण बिजली सप्लाई रोकनी पड़ी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn